RAPORT AL COMISIEI CĂTRE PARLAMENTUL EUROPEAN ȘI CONSILIU privind calitatea datelor fiscale raportate de statele membre în 2013 /* COM/2014/0122 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind calitatea datelor fiscale raportate de statele membre în 2013 CUPRINS 1............ Context 3 2............ Principalele constatări ale raportării din 2013 asupra nivelurilor deficitului public și al datoriei publice 3 2.1......... Respectarea termenelor, fiabilitatea și exhaustivitatea. 3 2.1.1...... Respectarea termenelor 3 2.1.2...... Fiabilitatea. 4 2.1.3...... Exhaustivitatea tabelelor și a informațiilor justificative. 4 2.1.4...... Tabele suplimentare referitoare la criza financiară. 6 2.1.5...... Chestionar privind împrumuturile interguvernamentale. 6 2.2......... Conformitatea cu normele contabile și coerența datelor statistice. 7 2.2.1...... Schimbul de informații și clarificări 7 2.2.2...... Vizite de dialog și metodologice. 7 2.2.3...... Consultanță specifică din partea Eurostat 8 2.2.4...... Aspecte metodologice recente. 8 2.2.5...... Coerența cu conturile publice aferente. 9 2.3......... Publicarea. 10 2.3.1...... Publicarea cifrelor principale și a tabelelor detaliate de raportare. 10 2.3.2...... Rezerve cu privire la calitatea datelor 11 2.3.3...... Modificări ale datelor raportate. 11 2.3.4...... Publicarea metadatelor (inventarelor) 11 3............ Concluzii 11 1. Context Articolul 8 alineatul (3) din Regulamentul (CE) nr. 479/2009 al Consiliului [astfel cum a fost modificat prin Regulamentul (CE) Nr. 679/2010] privind aplicarea Protocolului privind procedura aplicabilă deficitelor excesive (PDE) anexat la Tratatul de instituire a Comunității Europene[1] impune Comisiei (Eurostat) (denumită în continuare „Eurostat”) să prezinte periodic Parlamentului European și Consiliului un raport cu privire la calitatea datelor efective raportate de statele membre. Acest raport anual conține o evaluare globală asupra datelor din punctul de vedere al actualității, al fiabilității, al exhaustivității, al conformității cu normele contabile și al coerenței. Raportul anterior (privind notificările din 2012) a fost adoptat de către Comisie la data de 20 februarie 2013[2]. Eurostat evaluează periodic atât calitatea datelor efective raportate de statele membre, cât și pe cea a datelor care stau la baza conturilor administrațiilor publice, întocmite în conformitate cu Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate (SEC 95)[3]. Aceste lucrări pun accentul pe factorii care explică deficitul/excedentul public și pe evoluția datoriei publice. Statele membre transmit aceste informații către Eurostat de două ori pe an. Sunt, de asemenea, transmise informații suplimentare, cum ar fi „Chestionarul privind tabelele de notificare a PDE”, „Tabelul suplimentar privind criza financiară” și clarificările bilaterale ale statelor membre. Eurostat întreține, de asemenea, un dialog permanent cu statele membre prin organizarea de vizite periodice de dialog privind PDE. Prezentul raport se bazează pe principalele concluzii și rezultate ale raportării PDE din 2013, punând accentul pe ultimul exercițiu din octombrie 2013. După caz, se efectuează comparații cu raportarea din aprilie 2013, precum și cu cea din 2012. 2. Principalele constatări ale raportării din 2013 asupra nivelurilor deficitului public și al datoriei publice 2.1. Respectarea termenelor, fiabilitatea și exhaustivitatea 2.1.1. Respectarea termenelor Statele membre au obligația de a raporta către Eurostat datele PDE efective și cele preconizate, de două ori pe an, înainte de 1 aprilie și înainte de 1 octombrie[4]. În 2013, raportarea PDE a acoperit perioada 2009-2013. Cifrele pentru 2013 sunt cele planificate de autoritățile naționale, în timp ce cifrele din perioada 2009-2012 sunt date efective (cifre definitive, semi-definitive, provizorii sau estimative). Conform articolului 8 alineatul (1) din Regulamentul (CE) nr. 479/2009, Eurostat evaluează datele efective raportate de statele membre, dar nu și datele estimate. Termenele de raportare sunt, în general, foarte bine respectate. În 2013, toate statele membre și-au raportat datele efective înainte de termenul legal pentru ambele notificări ale PDE. Croația a raportat primele date în Octombrie 2013. În ceea ce privește datele planificate, în exercițiul de raportare din octombrie 2013, unele țări au raportat mai târziu datele planificate pentru anul 2013. 2.1.2. Fiabilitatea Reviziile notificărilor din perioada aprilie 2013-octombrie 2013 se datorează în principal actualizării datelor sursă și modificării metodologiei, cum ar fi reclasificarea unor operațiuni. Ca de obicei, datoria a fost revizuită într-o măsură mai mică decât deficitul între aprilie și octombrie. Cele mai semnificative revizuiri ale deficitului au avut loc în Grecia și Irlanda. În Grecia, în perioada dintre notificările PDE din aprilie și octombrie 2013 pentru anul 2012, deficitul a fost revizuit în sens descendent datorită datelor disponibile din auditurile realizate de HFSF (Fondul Elen pentru Stabilitate Financiară) privind valorile recuperabile din cazurile de rezoluție bancară. În Irlanda, diminuarea deficitului pentru anul 2009 s-a datorat în principal includerii unor date contabile mai detaliate privind veniturile/cheltuielile departamentelor publice. Creșterea de deficit în 2012 din Irlanda s-a datorat modificării datei de înregistrare a unei vânzări de licență UMTS și datorită actualizării surselor de date pentru impozite, venituri/ cheltuieli ale departamentelor publice și ale sistemului național de sănătate. În ceea ce privește datoria, cele mai semnificative revizuiri între aprilie și octombrie au fost aplicate în Republica Cehă, Danemarca și Portugalia. În Republica Cehă, datoria raportată pentru anii 2009-2012 s-a majorat datorită unei corecții la evaluarea instrumentelor de datorie cu acoperire exprimate în monedă străină. În Danemarca, datoria a fost revizuită în sens descendent pentru anul 2012 datorită actualizării datelor sursă pentru unitățile publice centrale și locale și pentru fondurile de asigurări sociale. În Portugalia, creșterea datoriei s-a datorat în principal reclasificării unei unități din sectorul administrației publice din regiunea Madeira și datorită reclasificării ca împrumuturi a unor plăți în avans către stat efectuate de o corporație publică. În perioada aprilie - octombrie au existat revizuiri semnificative ale PIB-ului în Estonia, pentru anii 2009, 2011 și 2012 și în Luxemburg, pentru anii 2009-2012. În ceea ce privește revizuirile efectuate în perioada de notificare, majoritatea statelor membre și-au revizuit raportările după prima transmitere din octombrie 2013. 18 țări au trimis 30 de revizuiri ale raportărilor transmise, în timp ce în aprilie 2013, 24 de țări au trimis 46 de revizuiri. Majoritatea revizuirilor au fost trimise de statele membre ca răspuns la observațiile, întrebările tehnice sau remarcile din partea Eurostat și au vizat completarea datelor lipsă, corectarea unor erori tehnice, incoerențe interne, ajustările prevăzute în tabelele de notificare sau în chestionarul aferent sau înregistrări inadecvate în cadrul tabelelor. În 2013, revizuirile din perioada de notificare nu au modificat în mod substanțial nivelul deficitului și cel al datoriei, raportate inițial de statele membre, cu excepția raportării din octombrie, în cazul căreia valoarea deficitului a fost revizuită cu peste +0,2 puncte procentuale (pp) din PIB în perioada de notificare pentru Croația și Irlanda. 2.1.3. Exhaustivitatea tabelelor și a informațiilor justificative Completarea tabelelor de raportare reprezintă o obligație legală și este esențială pentru ca Eurostat să poată evalua în mod corespunzător calitatea datelor. Articolul 8 alineatul (2) din Regulamentul (CE) nr. 479/2009, astfel cum a fost modificat, specifică faptul că statele membre trebuie să furnizeze Eurostat informațiile statistice relevante, care „(…) reprezintă, în special: (a) datele din conturile naționale; (b) inventarele; (c) tabelele de notificare a procedurii deficitului excesiv; (d) chestionarele suplimentare și clarificările privind notificările.” Există patru tabele principale de notificare a PDE. Completarea tabelelor PDE 1-3 reprezintă o obligație legală, în timp ce transmiterea tabelului PDE 4 a fost convenită de statele membre[5]. Tabelele 1 și 2A (administrație centrală) cuprind anii 2009-2013, în timp ce celelalte tabele cuprind anii 2009-2012[6]. Majoritatea statelor membre au completat toate tabelele de notificare a PDE[7]. În raportarea din octombrie 2013, pentru tabelele PDE 2, toate statele membre au furnizat detalii cu privire la legătura dintre fondul de rulment și excedentul/deficitul PDE pentru toate subsectoarele. În Regatul Unit, fondul de rulment este considerat pe baza SEC 95. În consecință, sunt raportate foarte puține ajustări de transformare a fondului de rulment în deficit/excedent conform SEC. De asemenea, unele țări au raportat un număr limitat de elemente de tranziție. În ceea ce privește tabelul PDE 3, nu toate statele membre au trimis toate defalcările. În special, nu au fost întotdeauna transmise detaliile cerute pentru rubricile „credite” și „capital”. În plus, practicile din câteva țări includ raportarea discrepanței statistice zero, care, în mod normal, ar implica includerea incorectă a discrepanței la „Alte conturi debitoare/creditoare”. În pofida îmbunătățirilor înregistrate în unele state membre, acoperirea totală a tabelului PDE 4 rămâne inadecvată în multe cazuri. În special, mai multe țări nu furnizează date complete pentru stocul de pasive cuprinzând credite comerciale și avansuri. Există încă un potențial de îmbunătățire a exhaustivității tabelelor PDE. Cu toate acestea, nu se preconizează un impact considerabil al aspectelor nesoluționate asupra calității datelor. Toate statele membre au prezentat răspunsurile la „Chestionarul cu privire la tabelele de notificare”[8]. Deși acoperirea și calitatea răspunsurilor a continuat să se îmbunătățească în comparație cu ultimii ani, încă sunt necesare progrese, deoarece unele țări nu au raportat toate detaliile solicitate în chestionar. Această constatare vizează în special datele privind creanțele administrației centrale și anularea datoriilor acesteia, defalcarea altor conturi debitoare/creditoare și înregistrarea garanțiilor guvernamentale (în principal acoperirea subsectorului administrației locale) și datele privind injecțiile de capital. 2.1.4. Tabele suplimentare referitoare la criza financiară Începând cu 15 iulie 2009, Eurostat colectează un set de date privind criza financiară într-un tabel suplimentar. Partea 1 a tabelului suplimentar se referă la datele privind tranzacțiile care sunt înregistrate în contul de venituri/cheltuieli ale administrațiilor publice și au un impact real asupra deficitului/excedentului din cadrul PDE. Partea 2 a tabelului suplimentar se referă la datele privind stocurile de active și pasive financiare constituite în urma sprijinului acordat instituțiilor financiare. Se face distincția între activitățile care au contribuit efectiv la pasivele administrațiilor publice (incluse în datoria publică) și activitățile care ar putea contribui la pasivele administrațiilor publice în viitor, dar care sunt considerate în prezent ca fiind dependente de evenimente viitoare (neincluse în datoria publică). Aceste tabele indică intervențiile publice direct legate de sprijinul acordat instituțiilor financiare. Nu sunt incluse măsurile de sprijin destinate instituțiilor nefinanciare sau măsurile generale de sprijin economic. Datele colectate în 2013 acopereau perioada 2007 - 2012. Cu excepția a opt state membre (Bulgaria, Republica Cehă, Estonia, Croația, Malta, Polonia, România și Slovacia), toate celelalte state membre au raportat diverse intervenții operate de administrațiile publice în contextul crizei financiare în perioada 2007-2012. Eurostat a publicat o notă care însoțește comunicatele sale de presă referitoare la PDE și care analizează aceste date[9]. 2.1.5. Chestionar privind împrumuturile interguvernamentale Statele membre furnizează, de asemenea, informații privind împrumuturile interguvernamentale bilaterale, de obicei în contextul programelor. Comunicatele de presă PDE cuprind aceste informații, precum și date privind împrumuturile interguvernamentale în contextul Fondului european de stabilitate financiară (FESF), fapt care permite analizarea creditelor acordate de statele membre pentru a sprijini operațiunile din alte state membre (în 2012, în principal Grecia, Irlanda și Portugalia). Astfel de împrumuturi interguvernamentale bilaterale și împrumuturile interguvernamentale în contextul FESF s-au intensificat semnificativ în contextul crizei financiare. Ele se scad atunci când se calculează agregatele pentru UE 28 și zona euro aferente datoriei publice (criteriul de la Maastricht)[10], deoarece ambele sunt indicate pe o bază consolidată. Din cauza acestei consolidări, agregatele pentru UE 28 și zona euro nu sunt egale cu suma aritmetică a datoriei statelor membre (adică împrumuturile interguvernamentale menționate nu sunt incluse, pentru a se evita dubla contabilizare). Prin urmare, valorile raportate de statele membre pentru anii 2011 și 2012 cuprind cifrele referitoare la FESF. 2.2. Conformitatea cu normele contabile și coerența datelor statistice 2.2.1. Schimbul de informații și clarificări În cursul perioadei de notificare dintre termenul limită de raportare (1 octombrie) și publicarea datelor (21 octombrie 2013), Eurostat a contactat autoritățile statistice naționale din fiecare stat membru pentru a solicita informații suplimentare și pentru a clarifica aplicarea normelor contabile în cazul unor operațiuni specifice. Acest proces a implicat o serie de schimburi de corespondență între Eurostat și autoritățile naționale. O primă serie de solicitări de clarificări a fost trimisă tuturor țărilor înainte de 4 octombrie. O a doua serie de solicitări a fost transmisă către 23 de țări și o a treia serie către unsprezece țări. O a patra serie de solicitări a fost transmisă către patru state membre. În cazul anumitor țări, Eurostat a cerut revizuirea tabelelor de notificare[11]. 2.2.2. Vizite de dialog și metodologice Regulamentul (CE) nr. 479/2009, astfel cum a fost modificat, prevede vizite de dialog și metodologice. Vizitele de dialog în statele membre, inclusiv așa-numitele „vizite de dialog în amonte”[12], sunt întreprinse în mod periodic în scopul revizuirii datelor raportate, al examinării aspectelor metodologice, al discutării surselor statistice, precum și în vederea evaluării conformității cu normele contabile corespunzătoare, de exemplu în ceea ce privește delimitarea sectorului administrațiilor publice, data înregistrării și clasificarea operațiunilor și pasivelor administrațiilor publice. În cazul în care un stat membru solicită discutarea unui aspect important, care nu poate fi soluționat altfel decât printr-o întâlnire fizică cu autoritățile respective, se organizează o vizită ad-hoc în statul membru în cadrul unei proceduri simplificate. În anul 2013, Eurostat a realizat următoarele vizite de dialog privind PDE: Spania (24-25 ianuarie), Regatul Unit (24-25 ianuarie), Italia (4-5 februarie), Estonia (27-28 februarie), Polonia (6-8 martie, vizită de dialog în amonte), Grecia (20-21 martie), Luxemburg (15 mai), Suedia (4-5 iunie), Germania (18-21 iunie și 22-25 octombrie, vizite de dialog în amonte), România (19-20 iunie), Polonia (8-9 iulie), România (28-30 august, vizită de dialog în amonte - de urmărire subsecventă), Slovenia (12-13 septembrie), Grecia (24-25 septembrie), Finlanda (18-19 noiembrie), Țările de Jos (26 noiembrie), Slovenia (27-29 noiembrie, vizită de dialog în amonte) și Slovacia (28-29 noiembrie). În plus, au avut loc vizite ad-hoc în 2013 în Croația în perioada 14-15 martie și în Spania între 20-21 martie și 26-27 septembrie. În 2013, Eurostat a efectuat o vizită premergătoare aderării la zona euro în Letonia, în perioada 8-9 aprilie și o vizită premergătoare aderării, în Croația între 26-27 iunie. Temele recurente discutate în timpul vizitelor au inclus clasificarea unităților în cadrul sau în afara sectorului administrațiilor publice (de exemplu, transportul public, corporații publice, televiziunea și radioul, spitalele și universitățile), injecțiile de capital, parteneriatele public-privat, subvențiile de la bugetul UE, înregistrarea garanțiilor și managementul calității de ansamblu a fluxurilor de date din amonte. Constatările finale ale fiecărei vizite de dialog, împreună cu o descriere a acțiunilor convenite și a situației actuale sunt transmise Comitetului economic și financiar și sunt publicate pe site-ul internet al Eurostat. Punerea în aplicare a acestor acțiuni duce la îmbunătățirea calității datelor în timp. Vizitele metodologice sunt efectuate numai în cazul în care Eurostat identifică riscuri importante sau probleme în ceea ce privește calitatea datelor, în special cu privire la metodele, conceptele sau clasificările utilizate. Nu au fost efectuate astfel de vizite metodologice în cursul anului 2013. 2.2.3. Consultanță specifică din partea Eurostat Statele membre se consultă în mod regulat cu Eurostat pentru a clarifica diferite aspecte contabile naționale referitoare la operațiuni viitoare sau anterioare. Eurostat oferă consultanță conform orientărilor existente. Pentru a respecta dispoziția cu privire la transparență prevăzută în Regulamentul (CE) nr. 479/2009, astfel cum a fost modificat, Eurostat își publică recomandările[13], cu excepția cazurilor în care statul membru în cauză ridică obiecțiuni. În 2013, Eurostat a publicat următoarele recomandări: tratamentul contabil al Fondului de facilitare a achiziționării de active din cadrul Băncii Angliei (Bank of England Asset Purchase Facility Fund, BEAPFF) și fluxurile dintre Banca Angliei și Trezoreria națională în Regatul Unit, tratamentul statistic al unei tranzacții de concesiune înainte de privatizare în Portugalia, recapitalizarea Grupului Dexia în Belgia, clasificarea Sociedad de activos de Restructuracion (SAREB) în Spania, înregistrarea corecțiilor financiare în relație cu fondurile UE în conformitate cu articolul 100 alineatul (1) din Regulamentul nr. 1083/2006 în România, tratamentul statistic al concesiunii pe 15 ani a dreptului de utilizare a spectrului de telefonie mobilă în Ungaria, tratamentul tranzacției imobiliare LAK Invest Real în regiunea flamandă din Belgia, înregistrarea comisionului de garanție IABF în Țările de Jos, tratamentul declarațiilor de impunere, plăților de penalități și a plăților intermediare în cazul fiscal de la autoritatea fiscală britanică (HMRC, Her Majesty's Revenue and Customs) din Regatul Unit, înregistrarea anulării datoriilor aferente penalităților și sancțiunilor care urmează să fie achitate de CFR Căi Ferate către furnizorii privați de energie în România și clasificarea statistică a MyCSP Ltd. în Regatul Unit. 2.2.4. Aspecte metodologice recente Ca de obicei, Eurostat a evaluat aplicarea în mod corespunzător a normelor SEC 95, în special, având în vedere deciziile recente în conformitate cu articolul 10 alineatul (2) din Regulamentul (CE) nr. 479/2009. Aceste decizii sunt incluse în Manualul privind deficitul public și datoria publică (MDPDP), a cărui ultimă versiune a fost publicată în februarie 2013[14]. Această versiune cuprinde trei capitole noi, care au fost supuse consultărilor în cadrul Comitetului pentru statistici monetare, financiare și ale balanței de plăți (CMFB). Entitățile europene asociate cu criza datoriei suverane din zona euro (FESF și MES), credite cu dobândă mică și vânzarea de credite cu dobândă mică către terți și autorizații de tranzacționare a certificatelor de emisii. De asemenea, au fost aduse clarificări minore la alte capitole din MDPDP. În urma ultimei reuniuni (a patra) din iulie 2013 a grupului operativ având drept scop „adaptarea“ MDPDP curent la noile norme SEC 2010, a fost finalizat un proiect MDPDP adaptat la metodologia SEC 2010, care a fost transmis statelor membre în august 2013. În ianuarie 2013, Eurostat a publicat decizia privind „Înregistrarea statistică a creditelor cu o rată a dobânzii mică“[15] și decizia privind „Clasificarea statistică a Mecanismului european de stabilitate“[16], după ce au fost cunoscute caracteristicile finale ale MES. În martie 2013, Eurostat a publicat decizia privind „Clarificarea criteriilor de înregistrare ale injecțiilor de capital public în bănci“[17], în urma necesității de a clarifica mai mult criteriile de clasificare a injecțiilor de capital în bănci, în special în cazul entităților care ies de pe piață. În iulie 2013, Eurostat a publicat decizia de introducere a „Suplimentului privind datoriile contingente și eventualele obligații în legătură cu chestionarul PDE“[18]. Noul chestionar cuprinde tabele privind garanțiile, parteneriatele public-privat (PPP-uri) în afara bilanțului și creditele neperformante și a fost introdus în contextul Directivei 2011/85/UE a Consiliului din 8 noiembrie 2011 privind cerințele referitoare la cadrele bugetare ale statelor membre[19]. Eurostat va publica primele informații în luna ianuarie 2015, împreună cu datele privind creanțele totale ale unităților controlate de guvern, clasificate în afara sectorului de administrație publică. În urma unor consultări neconcludente cu CMFB cu privire la acest aspect, în noiembrie 2013, Eurostat a publicat decizia privind înregistrarea „Transferurilor necompensate ale obligațiilor la pensii către guvern conform SEC 2010“. Din ianuarie 2013, Eurostat a publicat pe site-ul său „Inventarul proceselor PDE“. Documentul își propune să descrie procedurile și principiile aplicate de Eurostat în procesul de verificare a datelor PDE. 2.2.5. Coerența cu conturile publice aferente Termenele limită de notificare 1 aprilie și 1 octombrie, stabilite prin Regulamentul (CE) nr. 479/2009, astfel cum a fost modificat, au fost introduse pentru a se asigura coerența cu conturile sectoriale publice anuale și trimestriale aferente, după cum s-a raportat în diverse tabele ale SEC95 către Eurostat. Eurostat analizează sistematic coerența notificărilor PDE cu conturile sectoriale aferente ale administrațiilor publice. De exemplu, totalul cheltuielilor și veniturilor administrațiilor publice ar trebui să corespundă cifrei raportate referitoare la deficit. Coerența generală a datelor PDE cu conturile publice raportate conform SEC 95 s-a îmbunătățit în cursul ultimilor ani, deși coerența datelor nefinanciare este, în continuare, mai bună decât cea a datelor financiare. În raportarea din octombrie 2013, coerența între cifrele PDE și tabelele SEC 2 și 25 (la nivel anual și trimestrial) a fost completă pentru datele nefinanciare și pentru datele trimestriale privind datoria publică (tabelul SEC 28). Cu toate acestea, sunt încă necesare eforturi din partea statelor membre pentru a asigura coerența dintre datele PDE și tabelele SEC în ceea ce privește datele financiare. S-a constatat existența, în cadrul raportării din octombrie 2013, a unor incoerențe notabile între datele PDE și conturile financiare trimestriale pentru șase state membre, precum și a unor neconcordanțe între datele PDE și conturile financiare anuale ale SEC în stocul de pasive cuprinzând credite comerciale și avansuri pentru mai mult de o treime din statele membre. 2.3. Publicarea 2.3.1. Publicarea cifrelor principale și a tabelelor detaliate de raportare Articolul 14 alineatul (1) din Regulamentul (CE) nr. 479/2009, astfel cum a fost modificat, precizează: „Comisia (Eurostat) furnizează datele efective privind deficitul public și datoria publică pentru aplicarea Protocolului privind procedura aplicabilă deficitelor excesive în termen de trei săptămâni de la termenele de raportare […]. Furnizarea datelor se efectuează prin publicare.” Datele privind deficitul și datoria publice au fost publicate la 22 aprilie[20] și la 21 octombrie[21] 2013, împreună cu toate tabelele de raportare, astfel cum au fost notificate de statele membre. Începând din februarie 2012, Eurostat publică periodic un comunicat de presă privind datele trimestriale asupra datoriei publice (criteriul de la Maastricht), la aproximativ T+115 zile. Începând cu februarie 2012, Eurostat publică o „Statistică focalizată“ despre datele trimestriale privind deficitul public. De asemenea, Eurostat publică pe site-ul său internet atât statistici anuale și trimestriale privind finanțele publice, care sprijină datele PDE, cât și o notă privind ajustarea stoc-flux[22]. Eurostat publică, de asemenea, informațiile furnizate de statele membre în ceea ce privește intervențiile publice în contextul crizei financiare[23], precum și datele privind împrumuturile interguvernamentale. De asemenea, Eurostat publică și o notă despre stocul de pasive cuprinzând credite comerciale și avansuri[24]. În conformitate cu Regulamentul (CE) nr. 479/2009, astfel cum a fost modificat, statele membre trebuie să facă publice datele efective privind deficitul și datoria acestora. Toate statele membre publică cifrele referitoare la deficit și datorie la nivel național. Majoritatea statelor membre au raportat către Eurostat o practică de publicare a tuturor tabelelor de raportare. Cinci state membre publică numai unele dintre tabelele de raportare și un stat membru, Franța, nu publică tabelele PDE la nivel național. 2.3.2. Rezerve cu privire la calitatea datelor Eurostat și-a exprimat rezerva cu privire la datele raportate de un stat membru în cadrul notificărilor PDE din octombrie 2013. Austria: Eurostat își exprimă rezerva cu privire la calitatea datelor raportate de Austria, datorită incertitudinilor cu privire la impactul statistic al concluziilor raportului efectuat de Biroul Federal de Audit referitor la landul Salzburg, publicat la 9 octombrie 2013. În raport s-au identificat deficiențe cu privire la gestiunea financiară și la exhaustivitatea conturilor publice ale landului Salzburg. Implicațiile statistice ale auditului pentru datele PDE sunt investigate de Statistics Austria în colaborare cu Eurostat, în vederea clarificării efectelor exacte asupra exercițiului 2012, dar și asupra anilor precedenți. Conform informațiilor disponibile în acest moment, există posibilitatea ca această investigație să ducă la revizuirea în sens ascendent a datoriei publice de până la jumătate de procent din PIB, cu mai multe revizuiri minore la deficitul public. 2.3.3. Modificări ale datelor raportate Eurostat nu a adus modificări la datele raportate de statele membre în notificările PDE din perioada aprilie-octombrie 2013. 2.3.4. Publicarea metadatelor (inventarelor[25]) Regulamentul (CE) nr. 479/2009, astfel cum a fost modificat, precizează că inventarele PDE reprezintă informații statistice care urmează să fie furnizate de statele membre pentru a permite Eurostat verificarea conformității cu normele SEC 95. Mai mult, regulamentul precizează că publicarea la nivel național a acestor inventare este obligatorie. Eurostat a publicat inventarele pentru toate statele membre, cu excepția Croației, care a aderat la UE la 1 iulie 2013. Cu excepția Luxemburgului și a Țărilor de Jos, toate statele membre au raportat că și-au publicat inventarele PDE la nivel național. În 2012, Eurostat a introdus un nou format de inventar PDE care implica schimbări structurale și solicita informații mai detaliate (de exemplu, cu privire la procedurile de compilare, delimitarea sectorului administrațiilor publice, operațiunile specifice, managementul calității, sursele de date din amonte etc.). Noile inventare PDE vor fi publicate de Eurostat până la sfârșitul anului 2013. 3. Concluzii Eurostat recunoaște ameliorarea generală a coerenței și exhaustivității datelor raportate. Cu toate acestea, unele probleme persistă, iar statele membre ar trebui să își intensifice eforturile pentru a îmbunătăți acoperirea și calitatea creditelor comerciale raportate și exhaustivitatea datelor la nivelurile administrațiilor publice subnaționale. Acesta este, în special, cazul Belgiei, Danemarcei, Germaniei, Irlandei, Greciei, Franței, Croației, Italiei, Ciprului, Maltei, Țărilor de Jos, Austriei și al Regatului Unit. În 2013, Eurostat și-a exprimat rezerva cu privire la datele raportate de Austria în cadrul notificărilor PDE din octombrie 2013. În ansamblu, concluzia Eurostat este că progresele înregistrate în ceea ce privește calitatea raportării datelor fiscale au continuat în 2013. În general, statele membre au furnizat informații de o mai bună calitate, atât în tabelele de notificare PDE, cât și în alte documente statistice relevante. [1] JO L 145, 10.6.2009, p. 1. [2] COM(2013) 88 final. [3] JO L 310, 30.11.1996, p. 1. [4] Articolul 3 alineatele (1) și (3) din Regulamentul (CE) nr. 479/2009, astfel cum a fost modificat. [5] A se vedea declarațiile din procesul-verbal al Consiliului din data de 22 noiembrie 1993: https://webgate.ec.europa.eu/fpfis/mwikis/gfs/images/e/e7/Statements_9817.en93.pdf [6] Furnizarea datelor planificate în tabelele PDE, altele decât tabelele 1 și 2A, nu este prevăzută în mod explicit în Regulamentul (CE) nr. 479/2009 al Consiliului, astfel cum a fost modificat. [7] Tabelele de notificare a PDE raportate de statele membre pot fi consultate pe site-ul internet al Eurostat. A se vedea: http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables [8] Acest chestionar conține treisprezece secțiuni care solicită informații cantitative și uneori calitative din mai multe domenii, cum ar fi tranzacțiile cu taxe și contribuții sociale, tranzacțiile cu UE, achizițiile de echipament militar, garanțiile guvernamentale, anulările de datorii, injecțiile de capital întreprinse de stat la societăți publice, parteneriatele public-privat etc. [9] A se vedea: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [10] Conform Protocolului privind procedura aplicabilă deficitelor excesive anexat la Tratatul CE, datoria publică reprezintă datoria brută consolidată la finalul anului (la valoarea nominală) pentru întregul sector al administrației publice. Conform Regulamentului 479/2009, astfel cum a fost modificat, aceasta cuprinde următoarele categorii: numerar și depozite (AF.2), titluri, altele decât acțiunile (AF.3), cu excepția produselor financiare derivate (AF.33) și credite (AF.4). [11] A se vedea secțiunea 2.1. [12] În timp ce vizitele de dialog vizează revizuirea datelor și a surselor efective, analizarea aspectelor metodologice și evaluarea respectării normelor contabile, scopul vizitelor de dialog în amonte este de a revizui calitatea surselor de date primare de contabilitate publică și a proceselor de raportare. [13] A se vedea: http://epp.eurostat.ec.europa.eu/portal/page/portal/government_finance_statistics/methodology/advice_member_states [14] A se vedea: http://epp.eurostat.ec.europa.eu/portal/page/portal/product_details/publication?p_product_code=KS-RA-13-001 [15] A se vedea: http://epp.eurostat.ec.europa.eu/portal/page/portal/government_finance_statistics/documents/ESTAT-decision-low_inter_rate_loans-annex_2013-01-16.pdf [16] A se vedea: http://epp.eurostat.ec.europa.eu/portal/page/portal/government_finance_statistics/documents/Eurostat_Decision_on_ESM.pdf [17] A se vedea: http://epp.eurostat.ec.europa.eu/portal/page/portal/government_finance_statistics/documents/ESTAT-decision-Criteria_for_classif_of_gov_capital_injec.pdf [18] A se vedea: http://epp.eurostat.ec.europa.eu/portal/page/portal/government_finance_statistics/documents/ESTAT_decision-Suppl_on_conting_liab_EDP_Q.pdf [19] JO L 306, 23.11.2011, p. 41. [20] A se vedea:http://epp.eurostat.ec.europa.eu/cache/ITY_PUBLIC/2-22042013-AP/EN/2-22042013-AP-EN.PDF [21] A se vedea:http://epp.eurostat.ec.europa.eu/cache/ITY_PUBLIC/2-21102013-AP/EN/2-21102013-AP-EN.PDF [22] A se vedea: http://epp.eurostat.ec.europa.eu/portal/page/portal/product_details/publication?p_product_code=STOCK_FLOW_2013_OCT [23] A se vedea: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [24] A se vedea: http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2013.pdf [25] Inventare ale metodelor, procedurilor și surselor utilizate pentru compilarea datelor efective privind deficitul și datoria și a conturilor publice aferente.